પ્રાપ્ત વિગત મુજબ, ડીસીપી મનોહરસિંહ જાડેજાની સૂચનાથી ભક્તિનગરના પીઆઇ વી.કે.ગઢવી, પીએસઆઇ પી.એમ.ધાખડા સહિતનો સ્ટાફ મંગળવારે રાતે જંગલેશ્વર વિસ્તારમાં કોમ્બિંગમાં નિકળ્યો હતો. જંગલેશ્વર મેઇનરોડ પર એકતા કોલોજી નજીક પોલીસે નંબર પ્લેટ વિનાના એક્ટીવા સ્કૂટરમાં ત્રિપલ સવારીમાં પસાર થઇ રહેલા શખસોને ઉભા રહેવાનું કહેતા ત્રણેય શખસ સ્કૂટર મુકીને ભાગી ગયા હતા. પોલીસે પીછો કરીને ઇમ્તિયાઝ અલ્તાફભાઇ પરમાર (ઉ.વ.૨૦, રહે વિનોદનગર આવાસ યોજનાના ક્વાર્ટર)ને ઝડપી લીધો હતો. પૂછપરછમાં નાસી છૂટેલા બે શખસના નામ ફૈઝલ બ્લોચ (વિનોદનગર) અને એકતા કોલોનીના અશફાક દરજી હોવાનું ખુલ્યું હતું. જે સ્કૂટર મુકીને ત્રણેય ભાગ્યા હતા એ સ્કૂટરમાં આગળ ૨ તલવાર, ધારિયા, ધોકા, પાઇપ, સ્ટમ્પ સહિતના ઘાતક હથિયાર મળ્યા હોવાથી આ ત્રિપુટી કોઇ ગુનાને અંજામ આપવા નિકળ્યાની શંકા હતી. ઇમ્તિયાઝની કબૂલાત મુજબ, નાસી છૂટેલા ફૈઝલે આાજી નદી પાસે ઝાડીમાં છૂપાવેલા હથિયારો કાઢયા હતા અને સદર વિસ્તારમાં રહેતા સમીર ઉર્ફે રાજા બાબાખાન પઠાણને આપવા જવાનું કહ્યું હતું.